לא מופרך להניח שאם תקום ממשלה בכנסת ה-24, היא תהיה מנופחת כמו קודמתה • פנינו לכל המפלגות בשאלה: כמה שרים צריך לדעתכם? • התשובה הברורה היחידה - מ"יש עתיד", שהתחייבה לממשלה חסכונית עוד במצע שלה
נדמה שעד שלא נראה ממשלה מושבעת, לא נאמין בקיומה של האפשרות שזו תקום בכלל בכנסת ה-24. אבל כדאי לחשוב על הצעד הבא: יש לשער שאם תקום ממשלה היא לא תהיה חסכונית במיוחד, גם אם לא תגיע למימדים המפלצתיים של הממשלה הנוכחית. כדי לדעת אם יש לנו בכל זאת תקווה שנבחרי הציבור שלנו ינהגו בחסכנות גדולה יותר בכסף שהם מוציאים על משרדים וסמכויות – החלטנו לשאול את כל המפלגות מה עמדתן בנוגע לגודל הממשלה הרצוי בעיניהן. ואלה התוצאות. התשובה הברורה ביותר שקיבלנו היא מ"יש עתיד" שמסרו לנו בתשובה לשאלה מה גודל הממשלה הרצוי בעיניהם: "18. זה במצע שלנו". ממפלגת העבודה נמסר: "מפלגת העבודה מייחלת להקמת ממשלת שינוי קטנה ויעילה במהירות האפשרית. סומכים על יאיר לפיד שייצג בהקמת הממשלה את האינטרסים של מחנה השמאל-מרכז". בליכוד מסרו שהם לא מתייחסים למשא ומתן. אבל לא היינו בונים על ממשלה בגודל סביר אם זה היה תלוי היום בעומד בראשה. גם בש"ס בחרו שלא להגיב. מיהדות התורה נמסר: "הסיעה תדון בכך כשהנושא יגיע להכרעה". מכחול לבן טרם נמסרה תגובה. בתקווה חדשה ביקשו שלא להתייחס לנושאים שנמצאים תחת משא ומתן. מרע"מ, ישראל ביתנו, ימינה, מרצ, הרשימה המשותפת והציונות הדתית לא נמסרה תגובה כלל. נשמח לעדכן אם יתקבלו תשובות. הממשלה הנוכחית היא מסורבלת ומנופחת, כשחלק גדול מבעלי התפקידים בה חסרי משמעות. כיהנו בה שר לענייני מודיעין שלא ממש צריך; שר לחלוקת גובים שעד היום מחפש משרד; שרה לקידום קהילתי שלקחה סמכויות מהמשרד לביטחון הפנים; משרד לעניינים אסטרטגיים שאפילו השר העומד בראשו חושב שהוא מיותר; ועוד שר שעד לא מזמן היה ספק אם הוא בכלל קיים ואחראי על שיתוף פעולה אסטרטגי.  כשהוקמה הממשלה ביקשו לחלק בה 34 תיקים לשרים, שני ראשי ממשלה ו-16 סגני שרים, אחד מהם הוא סגן שר במשרד רה"מ, תפקיד שאפשר להחליף במגב שנשען על הקיר. שמונה סגנים לליכוד ושמונה לכחול לבן (נציין שגנץ מעולם לא מינה סגן שר).  אנחנו לא יודעים כמה שרים יהיו בממשלה הקרובה ואם ימשיכו לחלק גובים בדמות סגן שר. אנחנו רק מקווים שהם יזכרו שהציבור הוא זה שמשלם בסוף את המחיר. 